餞潛岡南提舉
作者：牟巘
朝代：宋

paragraphs: 君前郡文學，端自吾州始。
壇坫日以高，到處執牛耳。
平生灑落胸，作事故奇偉。
飛上南樓去，坐得數千里。
全楚带五嶺，古俗甚豐美。
一昨干戈後，或未識瑚簋。
禾穭生黌宮，學士氣如洗。
此行纍佩印，良爲吾黨喜。
三閭屈大夫，四海習鑿齒。
堂堂始興公，亦從韶石起。
何地不生賢，幸勿遐陋視。
著意絢荒餘，文物中州比。
况復多蜀客，誰其顧瑣尾。
相與噢休之，我頗念桑梓。
垂老猶惜別，何以當馬箠。
願君爲廣厦，大庇天下士。